Vjernikova zahvalna molitva za župu

Hvala ti, Gospodine, što si nam darovao Crkvu,
otajstvo tvoje prisutnosti u svijetu
i znak vječnoga zajedništva s tobom.

Hvala ti, Gospodine, što si nam darovao župu,
vjerničku obitelj koja živi od tvoje ljubavi.

Hvala ti za mjesto gdje djeca rastu u jednu zajednicu,
gdje mladi pronalaze tvoju blizinu, susret i nadu,
gdje muževi i žene razmjenjuju životna iskustva
i zajedno se zalažu za dobro svojih bližnjih;
gdje su obuhvaćeni titraji postojanja od rođenja do smrti.

Hvala ti, Gospodine, što postoji župa,
prostor uzajamne darovanosti,
gdje se može izraziti briga i suosjećanje,
gdje življena vjera pokazuje svoju snagu,
gdje se zajednički moli i pjeva,
gdje se tebi obraćamo za blagoslov
za sva važna djela i događaje.

Hvala ti, Gospodine, što postoji župa,
jer u njoj gori plamen žive Riječi evanđelja;
u njoj se vjera naviješta i prenosi drugima,
u njoj se odgaja za ljudskost i sebedarje
po uzoru na Isusov prolazak zemljom.

Hvala ti, jer se u župi zemaljske obitelji
susreću u svjetlu i daru iste nebeske obitelji;
jer u njoj žive različitosti u jedinstvu,
jer se u njoj spajaju jezici, krajevi i narodi,
jer nas upućuje prema novoj domovini.

Hvala ti za župu u kojoj se učimo poštivati druge,
usklađivati svoje korake s tvojom voljom,
nesebično raditi i nositi kruh gladnima
te tvojom riječju natapati zemlju,
radujući se nedjelji i hraneći se s tvoga oltara.

Hvala ti za župu, taj predivni vrt uskrsnuća,
u kojemu na zemlji živi odsjaj neba.
Svojim nas Duhom pretječi i prati,
milošću nas jačaj u izgradnji tvoga Tijela.
Okupljaj nas u vjeri oko vjerne Majke
i pogledom nas njenim na hodočašću krijepi
dok se ne smirimo u tebi, u zagrljaju tvome,
sada i u vijeke vjekova. Amen.

Molitva dr. Ivana Šaška izvorno je objavljena u Živom vrelu.
